РЕШЕНИЕ № 626/2008/ЕО НА ЕВРОПЕЙСКИЯ ПАРЛАМЕНТ И НА СЪВЕТА
от 30 юни 2008 година
относно подбора и издаването на разрешения за системите, предоставящи мобилни спътникови услуги (МСУ) (текст от значение за ЕИП)
(текст от значение за ЕИП)
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 95 от него,
като взеха предвид предложението на Комисията,
като взеха предвид становището на Европейския икономически и социален комитет (1),
след консултация с Комитета на регионите,
в съответствие с процедурата, предвидена в член 251 от Договора (2),
като имат предвид, че:
(1)
Както бе потвърдено от Съвета в неговите заключения от 3 декември 2004 г., ефективното и съгласувано използване на радиочестотния спектър е от основно значение за развитието на електронните съобщителни услуги и спомага за стимулиране на икономическия растеж, конкурентоспособността и трудовата заетост; достъпът до радиочестотния спектър трябва да бъде улеснен, с цел да се подобри ефективността, да се насърчат нововъведенията, както и по-голямата гъвкавост за ползвателите и по-големият избор за потребителите, като в същото време се вземат предвид целите от общ интерес.
(2)
Европейският парламент в своята резолюция от 14 февруари 2007 г., относно пътя към разработване на европейска политика в областта на радиочестотния спектър (3), подчерта значението на съобщенията за селските и по-слабо развитите райони, за които разпространението на широколентов достъп, нискочестотни мобилни съобщения и нови безжични технологии може да осигури ефикасни решения за постигане на общо покритие в 27-те държави-членки с оглед на устойчивото развитие на всички области. Европейският парламент също така отбеляза, че режимите на държавите-членки за разпределяне и експлоатация на радиочестотния спектър се различават съществено и че тези различия представляват сериозна пречка за постигането на добре функциониращ вътрешен пазар.
(3)
В съобщението си от 26 април 2007 г. относно Европейската политика за космоса, Комисията също постави за цел да се улесни въвеждането на новаторски спътникови съобщителни услуги, по-специално чрез обединяване на пазарното търсене в отдалечените и селските райони, като едновременно с това наблегна на необходимостта от общоевропейско лицензиране на спътниковите услуги и радиочестотния спектър.
(4)
Директива 2002/21/ЕО на Европейския парламент и на Съвета от 7 март 2002 г. относно общата регулаторна рамка за електронните съобщителни мрежи и услуги (Рамкова директива) (4) цели насърчаване на ефикасното използване и осигуряване на ефективното управление на радиочестотите и номерационните ресурси, премахване на останалите пречки пред предоставянето на съответните мрежи и услуги, както и гарантиране, че няма дискриминация и насърчаване на създаването и развитието на трансевропейски мрежи и оперативната съвместимост на общоевропейските услуги.
(5)
Въвеждането на нови системи, предоставящи мобилни спътникови услуги (МСУ), би допринесло за развитието на вътрешния пазар и за засилването на конкуренцията, като увеличи наличието на общоевропейски услуги и на свързаност „от край до край“ и като насърчи ефикасните инвестиции. МСУ представляват новаторска алтернативна платформа за различни по тип общоевропейски далекосъобщителни услуги и услуги с радиоразпръскване до всички или до определено множество потребители, независимо от местонахождението на крайния потребител, като например високоскоростен достъп до Интернет/Интранет, мобилни мултимедийни приложения, гражданска защита и помощ при бедствия. МСУ биха могли да подобрят покритието особено на селските райони в Общността, преодолявайки по този начин цифровото разделение по отношение на географското положение, засилвайки културното разнообразие и медийния плурализъм, като в същото време допринасят за конкурентоспособността на европейските отрасли за информационни и комуникационни технологии в съответствие с обновената Лисабонска стратегия. Директива 89/552/ЕИО на Европейския парламент и на Съвета от 3 октомври 1989 г. относно координирането на някои разпоредби, установени в действащи закони, подзаконови и административни актове на държавите-членки, отнасящи се до предоставянето на аудиовизуални медийни услуги (Директива за аудиовизуалните медийни услуги) (5) следва да се прилага, когато е уместно, към аудиовизуалните медийни услуги, пренасяни чрез системи за МСУ.
(6)
Самото естество на спътниковите съобщения е такова, че те пресичат националните граници и следователно са предмет на международно или регионално регулиране, в допълнение към националното регулиране. Общоевропейските спътникови услуги са важен елемент от вътрешния пазар и могат да допринесат значително за постигане на целите на Европейския съюз, като например разширяване на географското покритие на широколентов достъп в съответствие с инициативата i2010 (6). В следващите години ще се появяват нови приложения на мобилни спътникови системи.
(7)
В Решение 2007/98/ЕО на Комисията от 14 февруари 2007 г. относно хармонизиране на използването на радиочестотния спектър в честотния обхват 2 GHz за въвеждането на системи, предоставящи мобилни спътникови услуги (7) се предвижда държавите-членки да предоставят тези честотни ленти за системите, предоставящи МСУ в Общността, считано от 1 юли 2007 г.
(8)
Техническото управление на радиочестотния спектър, както е организирано по принцип от Решение № 676/2002/ЕО на Европейския парламент и на Съвета от 7 март 2002 г. относно регулаторната рамка за политиката на Европейската общност в областта на радиочестотния спектър (Решение за радиочестотния спектър) (8) и в частност от Решение 2007/98/ЕО, не обхваща процедури за предоставяне на радиочестотен спектър и предоставяне на права за използване на радиочестоти.
(9)
С изключение на член 8 на Директива 2002/20/ЕО на Европейския парламент и на Съвета от 7 март 2002 г. относно разрешението на електронните съобщителни мрежи и услуги (Директива за разрешение) (9), операторите на мобилни спътникови системи се избират и получават разрешения и на национално равнище или съгласно съществуващата общностна регулаторна рамка за електронните съобщения.
(10)
Регламентите на Международния съюз по далекосъобщения (ITU) предвиждат процедури за съгласуване на спътниковите радиочестоти като инструмент за управление на вредните смущения, но не обхващат подбора или издаването на разрешения.
(11)
С цел да се предотврати това държавите-членки да вземат решения, които може да доведат до раздробяване на вътрешния пазар и да навредят на целите, посочени в член 8 от Директива 2002/21/ЕО, критериите за подбор на мобилни спътникови системи следва по изключение да бъдат хармонизирани, така че процесът на подбор да осигури възможност за използване на МСУ в Европейския съюз. Голямата предварителна инвестиция, необходима за разработването на мобилни спътникови системи и съответните високи технологичен и финансов рискове, изискват икономия от мащаба на тези системи под формата на широко общоевропейско географско покритие, така че да останат икономически жизнеспособни.
(12)
Освен това успешното пускане на МСУ изисква съгласуване на регулаторните действия от държавите-членки. Различията в националните процедури за подбор биха могли да доведат до раздробяване на вътрешния пазар поради различното прилагане на критериите за подбор, както и поради различното претегляне на критериите или различните срокове при процедурите за подбор. Това би довело до разнородно множество от успешни кандидати, избрани в противоречие с паневропейското естество на тези МСУ. Избирането на различни оператори на мобилни спътникови системи от различните държави-членки може да доведе до сложни ситуации на вредни смущения или дори да означава, че избран оператор е възпрепятстван да предоставя общоевропейска спътникова услуга, например когато в различните държави-членки на оператора са предоставени различни радиочестоти. Следователно хармонизирането на критериите за подбор следва да бъде допълнено от установяването на общ механизъм за подбор, който да осигури съгласувани резултати от подбора за всички държави-членки.
(13)
Тъй като издаването на разрешения на избраните оператори на мобилни спътникови системи включва добавянето на условия за такива разрешения, като трябва също да бъдат вземани предвид широк набор от национални разпоредби, приложими в областта на електронните съобщения, въпросите по издаването на разрешения трябва да бъдат предмет на дейността на компетентните органи на държавите-членки. Въпреки това, за да се осигури съответствие между подходите за издаване на разрешения в различните държави-членки, следва на равнище на Общността да се установят разпоредби, свързани със синхронизираното предоставяне на радиочестотен спектър, както и за хармонизирани условия за издаване на разрешения, без да се нарушават специфичните национални условия, съвместими със законодателството на Общността.
(14)
МСУ могат по принцип да достигнат географски райони, не добре покрити от други електронни съобщителни услуги, по-специално в селските райони. Координираният подбор и издаване на разрешение за нови системи, предоставящи МСУ, следователно биха могли да изиграят важна роля за преодоляване на цифровото разделение като подобрят достъпността, скоростта и качеството на електронните съобщителни услуги в тези райони, като по този начин способстват за социалното сближаване. Следователно предложената зона на покритие на МСУ (зона, в която се предоставят услугите), както и сроковете за предоставяне на МСУ в рамките на държавите-членки, са важна характеристика, която следва да бъде подходящо отчетена по време на процедурата за подбор.
(15)
Предвид сравнително дългия период от време и сложните етапи на техническата развойна дейност, необходими за пускането на МСУ, напредъкът в техническото и търговското развитие на мобилните спътникови системи следва да се оценява като част от процедурата за подбор.
(16)
Координацията на спътниковите радиочестоти е от решаващо значение за ефективното предоставяне на МСУ в държавите-членки и следователно следва да бъде отчетена при оценяването на надеждността на кандидатите и жизнеспособността на предложените мобилни спътникови системи по време на процедурата за подбор.
(17)
Сравнителната процедура за подбор следва да цели въвеждане в експлоатация без необосновано забавяне на мобилните спътникови системи в честотния обхват от 2 GHz, като едновременно се отчита правото на кандидатите на справедливо участие без дискриминация.
(18)
Допълнителните наземни компоненти са неразделна част от мобилните спътникови системи и обичайно се използват за подобряване на услугите, предлагани чрез спътника в райони, в които може да не бъде възможно да се запази непрекъсната връзка със спътника поради препятствия по въздушната линия, дължащи се на сградите или на естеството на терена. В съответствие с Решение 2007/98/ЕО, допълнителните наземни компоненти използват същите честотни ленти като МСУ (от 1 980 до 2 010 MHz и от 2 170 до 2 200 MHz). Издаването на разрешения за такива допълнителни наземни компоненти следователно ще разчита основно на условия, свързани с местните особености. Поради това те следва да бъдат избирани и да получават разрешения на национално равнище, като се отчитат условията, установени от законодателството на Общността. Това следва се извършва, без да се засяга възможността за конкретни искания от страна на компетентните национални органи към избраните кандидати да предоставят техническа информация, посочваща как конкретните допълнителни наземни компоненти биха подобрили наличността на предложените МСУ в географските райони, в които не могат да бъдат гарантирани съобщения с една или повече космически станции с необходимото равнище на качество, ако подобна техническа информация вече не е била предоставена в съответствие с дял II.
(19)
Ограничената ширина на разполагаемия радиочестотен спектър предполага задължително ограничаване на броя на предприятията, които могат да бъдат избрани и да получат разрешения. Ако обаче при процеса на подбор се установи, че няма недостиг на радиочестотен спектър, всички кандидати, отговарящи на изискванията за допустимост, следва да бъдат избрани. Ограниченият наличен радиочестотен спектър може да означава, че всяко сливане или поглъщане на който и да е оператор, предоставящ МСУ, с или от друг такъв оператор, би могло значително да намали конкуренцията и следователно би било предмет на контрол съгласно законодателството в областта на конкуренцията.
(20)
Правото на използване на конкретни радиочестоти следва да бъде предоставено на избраните кандидати възможно най-скоро след техния подбор, в съответствие с разпоредбите на член 5, параграф 3 на Директива 2002/20/ЕО.
(21)
Решенията за отнемане на предоставените разрешения във връзка с МСУ или допълнителни наземни компоненти поради неизпълнение на поетите задължения следва да бъдат привеждани в изпълнение на национално равнище.
(22)
Докато наблюдаването на използването на радиочестотния спектър от избраните и получили разрешения оператори на мобилни спътникови системи и на всички необходими действия по прилагането се предприемат на национално равнище, Комисията трябва да разполага с възможност да определи условията на процедура за съгласувано наблюдаване и/или привеждане в изпълнение. При необходимост Комисията следва да има право да повдигне въпроса за изпълнението, във връзка със спазването от страна на операторите на общите условия за издаване на разрешения, и по-специално на изискванията за покритие.
(23)
Мерките, необходими за прилагането на настоящото решение, следва да се приемат в съответствие с Решение 1999/468/ЕО на Съвета от 28 юни 1999 г. относно установяване на условията и реда за упражняване на изпълнителните правомощия, предоставени на Комисията (10). Решенията за избор на кандидати следва се приемат в съответствие с процедурата по регулиране, предвид важността на общностната процедура за всички последващи национални процедури за издаване на разрешения.
(24)
По-специално, на Комисията следва да се предостави правомощието да определя условията за координирано прилагане на правилата за изпълнение. Тъй като тези мерки са от общ характер и са предназначени да изменят несъществени елементи на настоящото решение чрез допълването му с нови несъществени елементи, те трябва да бъдат приети в съответствие с процедурата по регулиране с контрол, предвидена в член 5а от Решение 1999/468/ЕО.
(25)
Тъй като целта на настоящото решение, а именно да се създаде обща рамка за подбора и издаването на разрешения на оператори на мобилни спътникови системи, не може да бъде постигната в достатъчна степен от държавите-членки и следователно, поради мащаба и последиците на предприеманите действия, може да бъде постигната по-добре на общностно равнище, Общността може да приеме мерки в съответствие с принципа на субсидиарност, установен в член 5 от Договора. В съответствие с принципа на пропорционалност, както е установен в същия член, настоящото решение не надхвърля необходимото за постигане на тази цел,
ПРИЕХА НАСТОЯЩОТО РЕШЕНИЕ:
ДЯЛ I
ЦЕЛ, ОБХВАТ И ОПРЕДЕЛЕНИЯ
Член 1
Цел и обхват
1. Целта на настоящото решение е да улесни развитието на конкурентоспособен вътрешен пазар за мобилни спътникови услуги (МСУ) в цялата Общност и да гарантира постепенно покритие във всички държави-членки.
Настоящото решение създава процедура на Общността за общ подбор на оператори на мобилни спътникови системи, които да използват честотните ленти в обхвата 2 GHz в съответствие с разпоредбите на Решение 2007/98/ЕО, включващи радиочестотния спектър от 1 980 до 2 010 MHz за съобщения земя-космос, както и от 2 170 до 2 200 MHz за съобщения космос-земя. То установява също така разпоредби за съгласувано издаване на разрешения на избраните оператори от страна на държавите-членки за използване на предоставения радиочестотен спектър в рамките на този обхват за експлоатацията на мобилните спътникови системи.
2. Операторите на мобилни спътникови системи се избират чрез процедура на Общността в съответствие с дял II.
3. Избраните оператори на мобилни спътникови системи получават разрешения от държавите-членки в съответствие с дял III.
4. Операторите на допълнителни наземни компоненти на мобилни спътникови системи получават разрешения от държавите-членки в съответствие с дял III.
Член 2
Определения
1. За целите на настоящото решение се прилагат определенията, установени в Директива 2002/21/ЕО и Директива 2002/20/ЕО.
2. Прилагат се и следните определения:
а)
„мобилни спътникови системи“ означават електронни съобщителни мрежи и съответни съоръжения, които могат да предоставят радиосъобщителни услуги между подвижна наземна станция и една или повече космически станции, или между подвижни наземни станции посредством една или повече космически станции, или между подвижна наземна станция и една или повече допълнителни наземни компоненти, разположени на точно определени места. Такава система включва най-малко една космическа станция;
б)
„допълнителни наземни компоненти“ на мобилни спътникови системи означават наземни станции, използвани на точно определени места, с цел да се подобри възможността за използване на МСУ в географски райони в рамките на района на действие на спътника (спътниците) на системата, където съобщенията с една или повече космически станции не могат да бъдат осигурени с необходимото качество.
ДЯЛ II
ПРОЦЕДУРА ЗА ПОДБОР
Член 3
Сравнителна процедура за подбор
1. За подбора на оператори на мобилни спътникови системи Комисията организира сравнителна процедура за подбор. Комисията се подпомага от Комитета по съобщенията, посочен в член 10, параграф 1.
2. На кандидатите се предоставя справедлива и недискриминационна възможност да участват в сравнителна процедура за подбор, която е прозрачна.
Поканата за представяне на кандидатури се публикува в Официален вестник на Европейския съюз.
3. Достъпът до документи, свързани със сравнителната процедура за подбор, в това число кандидатурите, се предоставя в съответствие с разпоредбите на Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документи на Европейския парламент, на Съвета и на Комисията (11).
4. За анализа и/или оценката на кандидатурите Комисията може да потърси мнението и помощта на външни експерти. Такива външни експерти се избират въз основа на техните експертни познания и висока степен на независимост и безпристрастност.
Член 4
Допустимост на кандидатурите
1. Прилагат се следните изисквания за допустимост:
а)
кандидатите са установени в Общността;
б)
в кандидатурите се посочва ширината на искания радиочестотен спектър, която не надхвърля 15 MHz за връзка земя-космос, както и 15 MHz за връзка космос-земя, по отношение на всеки един кандидат, и включва декларации и свидетелства във връзка с искания радиочестотен спектър, изискваните основни етапи и критериите за подбор;
в)
кандидатурите включват ангажимент от страна на кандидата, че:
i)
предложената мобилна спътникова система покрива зона, в която се предоставят услугите, която е поне 60 % от общата земна площ на държавите-членки от началната дата на предоставяне на МСУ;
ii)
МСУ са достъпни във всички държави-членки и на поне 50 % от населението и в поне 60 % от общата земна площ на всяка държава-членка към момента, определен от кандидата, но във всеки един случай не по-късно от седем години от датата на публикуване на решението на Комисията, прието съгласно член 5, параграф 2 или член 6, параграф 3.
2. Кандидатурите се предават до Комисията. Комисията може да поиска от кандидатите да предоставят допълнителна информация във връзка с изпълнението на условията за допустимост в рамките на конкретен период от време, който може да бъде между пет и двадесет работни дни. Кандидатурата се счита за недопустима, ако тази информация не е предоставена в рамките на определения срок.
3. Комисията взема решение относно допустимостта на кандидатурите. Всички решения на Комисията за недопускане на кандидатури се обосновават и приемат в съответствие с процедурата по консултиране, посочена в член 10, параграф 2.
4. Комисията незабавно уведомява кандидатите относно това дали се счита, че техните кандидатури отговарят на условията и публикува списъка на отговарящите на условията кандидати.
Член 5
Първи етап на подбор
1. До 40 работни дни след публикуването на списъка на допустимите кандидати Комисията оценява дали кандидатите са демонстрирали необходимото ниво на техническо и търговско развитие на съответните им мобилни спътникови системи. Тази оценка се основава на задоволително изпълнение на основни етапи от 1 до 5, установени в приложението. По време на този първи етап на подбор се вземат предвид надеждността на кандидатите и жизнеспособността на предлаганите мобилни спътникови системи.
2. Ако общите потребности от радиочестотен спектър, заявени от допустимите кандидати, определени съгласно параграф 1 от настоящия член, не надвишават ширината на наличния радиочестотен спектър, определен в член 1, параграф 1, Комисията определя с мотивирано решение в съответствие с процедурата по регулиране, посочена в член 10, параграф 3, че се избират всички допустими кандидати, и посочва съответните честоти, които са разрешени за използване от всеки избран кандидат във всяка държава-членка в съответствие с дял III.
3. Комисията незабавно уведомява кандидатите относно това дали за техните кандидатури е счетено, че отговарят на условията за допускане до втория етап на подбор или са избрани съгласно параграф 2. Комисията публикува списъка с допустимите или избраните кандидати. В рамките на 30 работни дни от датата на това публикуване допустимите кандидати, които не възнамеряват да продължат по-нататък в процедурата за подбор, и избраните кандидати, които не възнамеряват да използват честотите, информират писмено Комисията за това.
Член 6
Втори етап на подбор
1. Ако общите потребности от радиочестотен спектър, заявени от допустимите кандидати, определени на първия етап на подбор, надвишават ширината на наличния радиочестотен спектър, установен съгласно член 1, параграф 1, Комисията избира допустимите кандидати, като извърши оценка на степента, в която предложените от тях мобилни спътникови системи отговарят на следните критерии за подбор, съответстващи на определен процент от общата оценка:
а)
предоставяне на ползи за потребителите и конкуренцията (20 % от общата оценка), като се вземат предвид следните два подкритерия:
i)
брой на крайните потребители и наборът от МСУ, които следва да се предоставят към началната дата на непрекъснато предоставяне на търговски МСУ;
ii)
начална дата на непрекъснато предоставяне на търговски МСУ;
б)
ефикасно използване на радиочестотния спектър (20 % от общата оценка), като се вземат предвид следните два подкритерия:
i)
необходима обща ширина на честотния спектър;
ii)
общ капацитет на потока от данни;
в)
общоевропейско географско покритие (40 % от общата оценка), като се вземат предвид следните три подкритерия:
i)
брой на държавите-членки, в които най-малко 50 % от населението се намира в зоната, в която се предоставят услугите, към началната дата на непрекъснато предоставяне на търговски МСУ;
ii)
степен на географско покритие, основаваща се на зоната, в която се предоставят услугите, като част от общата земна площ на държавите-членки към началната дата на непрекъснато предоставяне на търговски МСУ;
iii)
датата, определена от кандидата, на която МСУ ще бъдат на разположение във всички държави-членки, на най-малко 50 % от населението и в най-малко 60 % от общата земна площ на всяка държава-членка;
г)
степента, в която целите на публичната политика, които не са предмет на трите критерия, посочени в букви а), б) и в), са постигнати (20 % от общата оценка) в съответствие със следните три равностойни подкритерия:
i)
предоставяне на услуги от обществен интерес, допринасящи за защитата на здравето или безопасността и сигурността на гражданите като цяло или на конкретни групи от граждани;
ii)
цялостност и сигурност на услугите;
iii)
наборът от услуги, предоставяни на потребителите в селските и отдалечените райони.
2. Всички правила за прилагането на настоящия член се приемат от Комисията в съответствие с посочената в член 10, параграф 3 процедура по регулиране. По време на този втори етап на подбор се вземат предвид надеждността на кандидатите и икономическата жизнеспособност на предлаганите мобилни спътникови системи.
3. До 80 работни дни след публикуването на списъка с допустимите кандидати, определени при първия етап на подбор, Комисията приема решение за избора на кандидати въз основа на доклада на групата от външни експерти, ако това е приложимо, и съгласно процедурата по регулиране, посочена в член 10, параграф 3. Решението определя избраните кандидати, класирани въз основа на степента, в която отговарят на критериите за подбор, доводите, на които се основава решението, както и честотите, които да бъдат разрешени за използване от всеки избран кандидат във всяка държава-членка в съответствие с дял III.
4. Комисията публикува решенията, приети съгласно член 5, параграф 2, или член 6, параграф 3, в Официален вестник на Европейския съюз в срок от един месец след тяхното приемане.
ДЯЛ III
ИЗДАВАНЕ НА РАЗРЕШЕНИЯ
Член 7
Издаване на разрешения на избраните кандидати
1. Държавите-членки гарантират, че избраните кандидати, в съответствие със сроковете и зоната, в която се предоставят услугите, за които избраните кандидати са поели ангажимент, в съответствие с член 4, параграф 1, буква в) и в съответствие с националното право и правото на Общността, имат право да използват конкретните радиочестоти, посочени в решението на Комисията, прието съгласно член 5, параграф 2 или член 6, параграф 3, както и право да експлоатират мобилна спътникова система. Те съответно осведомяват избраните кандидати относно тези права.
2. Правата, попадащи в обхвата на параграф 1, са предмет на следните общи условия:
а)
избраните кандидати използват предоставения им радиочестотен спектър за предоставяне на МСУ;
б)
избраните кандидати изпълняват основни етапи от шест до девет, посочени в приложението, в срок от 24 месеца след приемането на решението за подбор съгласно член 5, параграф 2 или член 6, параграф 3;
в)
избраните кандидати спазват всички задължения, които са поели в своите заявления или по време на сравнителната процедура за подбор, независимо дали общите потребности от радиочестотен спектър надхвърлят ширината на наличния радиочестотен спектър;
г)
избраните кандидати представят на компетентните органи на всички държави-членки годишен доклад с подробна информация за състоянието на развитието на техните предложения за мобилната спътникова система;
д)
всички необходими права за използване и разрешенията се предоставят за срок от осемнадесет години от датата на приемане на решението за подбор съгласно член 5, параграф 2 или член 6, параграф 3.
3. Държавите-членки могат да предоставят права за използване на честотен спектър, посочен в член 1, параграф 1, за срока и степента, в които те остават извън зоната, в която се предоставят услуги, за която избраните кандидати са поели ангажимент, съгласно настоящото решение, в съответствие с Решение 2007/98/ЕО.
4. Държавите-членки могат да налагат обективно обосновани, недискриминационни, съразмерни и прозрачни задължения с цел да се гарантира обменът на информация между службите за спешно реагиране и органите на управление при големи бедствия, в съответствие с правото на Общността, включително Директива 2002/20/ЕО.
Член 8
Допълнителни наземни компоненти
1. Държавите-членки гарантират, в съответствие с националното и общностното право, че техните компетентни органи предоставят на кандидатите, избрани в съответствие с дял II и получили разрешение да използват радиочестотния спектър в съответствие с член 7, разрешенията, необходими за предоставяне на допълнителни наземни компоненти на мобилни спътникови системи на тяхната територия.
2. Държавите-членки не избират и не издават разрешения на оператори на допълнителни наземни компоненти на мобилни спътникови системи преди предвидената в дял II процедура за подбор да е приключила с решение на Комисията, прието в съответствие с член 5, параграф 2 или член 6, параграф 3. Горното не засяга използването на честотните ленти в обхвата 2 GHz от системи, различни от тези, които предоставят МСУ в съответствие с Решение 2007/98/ЕО.
3. Всички национални разрешения, издавани за експлоатацията на допълнителни наземни компоненти на мобилни спътникови системи в обхвата 2 GHz, са предмет на следните общи условия:
а)
операторите използват предоставения им радиочестотен спектър за предоставяне на допълнителни наземни компоненти на мобилни спътникови системи;
б)
допълнителните наземни компоненти съставляват неразделна част от дадена мобилна спътникова система и се контролират от механизма за управление на спътниковите ресурси и мрежа; те използват същата посока на предаване и същите части от честотни ленти като съответните спътникови компоненти и да не увеличават потребностите от радиочестотен спектър на съответната мобилна спътникова система;
в)
независимата работа на допълнителните наземни компоненти в случай на отпадане на спътниковия компонент на съответната мобилна спътникова система не надхвърля 18 месеца;
г)
правата за използване и разрешенията се предоставят за период от време, приключващ не по-късно от изтичането на разрешението на съответната мобилна спътникова система.
Член 9
Наблюдение и привеждане в изпълнение
1. Избраните оператори са отговорни за съответствието с всички условия, включени в техните разрешения, както и за плащането на всички приложими такси и разходи по разрешенията и/или ползването, както се изисква в законите на държавите-членки.
2. Държавите членки гарантират, че правилата за привеждане в изпълнение, включително правилата относно приложимите санкции при нарушения на общите условия, предвидени в член 7, параграф 2, са в съответствие с правото на Общността, по-специално с член 10 от Директива 2002/20/ЕО. Санкциите трябва да бъдат ефективни, съразмерни и да имат възпиращ ефект.
Държавите-членки осигуряват наблюдение за спазването на тези общи условия и предприемат необходимите мерки в случаи на неспазване. Държавите-членки ежегодно уведомяват Комисията за резултатите от това наблюдение, ако каквито и да е общи условия не са били спазени и ако мерки по прилагане са били предприети.
Със съдействие от страна на Комитета по съобщенията, посочен в член 10, параграф 1, Комисията може да разгледа всяко едно твърдяно конкретно нарушение на общите условия. В случаите, в които държава-членка уведоми Комисията относно конкретно нарушение, Комисията разглежда твърдяното нарушение със съдействието на Комитета по съобщенията.
3. Мерките за определяне на всички необходими условия за съгласувано прилагане на правилата за привеждане в изпълнение, посочени в параграф 2, включително правилата за съгласувано спиране или отнемане на разрешения за нарушения на общите условия, предвидени в член 7, параграф 2, предназначени да изменят несъществени елементи на настоящото решение чрез допълването му, се приемат в съответствие с процедурата по регулиране с контрол, посочена в член 10, параграф 4.
ДЯЛ IV
ОБЩИ И ЗАКЛЮЧИТЕЛНИ РАЗПОРЕДБИ
Член 10
Комитет
1. Комисията се подпомага от Комитета по съобщенията, създаден с член 22 от Директива 2002/21/ЕО.
2. При позоваване на настоящия параграф се прилагат членове 3 и 7 от Решение 1999/468/ЕО, като се вземат предвид разпоредбите на член 8 от него.
3. При позоваване на настоящия параграф се прилагат членове 5 и 7 от Решение 1999/468/ЕО, като се вземат предвид разпоредбите на член 8 от него.
Периодът, посочен в член 5, параграф 6 от Решение 1999/468/ЕО, се определя на един месец.
4. При позоваване на настоящия параграф се прилагат член 5а, параграфи от 1 до 4 и параграф 5, буква б) и член 7 от Решение 1999/468/ЕО, като се вземат предвид разпоредбите на член 8 от него.
Срокът, посочен в член 5а, параграф 3, буква в), параграф 4, буква б) и параграф 4, буква д) от Решение 1999/468/ЕО, се определя на един месец.
Член 11
Влизане в сила
Настоящото решение влиза в сила на третия ден след публикуването му в Официален вестник на Европейския съюз.
Член 12
Адресати
Адресати на настоящото решение са държавите-членки.
Съставено в Брюксел на 30 юни 2008 година.